奉同何濟川迎吏未至秋暑方劇呈同舍
作者：司馬光
朝代：宋

paragraphs: 稚金避老火，暑勢尤驕盈。
朱光爍厚地，萬葉焦無聲。
夫子久倦遊，得郡爲親榮。
束裝待騶吏，歸期殊未成。
埃沙塞廣陌，蓬藋擁前楹。
出處兩不愜，孤坐心煩縈。
何時驚飈來，掃蕩天地清。
郊墟草樹疏，千騎從雙旌。
飄颻若神仙，皁蓋西南征。
離羣詎幾時，豈不懷友生。
有意肯相過，不妨巾屨并。
官舍稍虛涼，愧無殽酒迎。